张佳胤
独石行
独石城南一片石，突兀霜空削如壁。
古松屈铁盘云根，紫翠千峰莽相射。
陆海俄翻滟滪堆，流沙直接昆仑脉。
奇标眼底不常见，谁其置之巨灵迹。
初拟吾家博望机，驱来未信祖龙策。
憾慨长歌《出塞》篇，抚膺对此怀今昔。
犹忆风尘己巳年，六飞曾狩犬羊天。
于时此石岂无恙，苍苔翠壁俱腥膻。
猗欤我皇神且武，岁岁称臣左右贤。
属者问罪五单于，遂令气色回山川。
居胥姑衍杳何许，勒将此石卑燕然。
自古御戎不足齿，赫赫威灵有明始。
十年稽颡方未央，从兹何得言骄子。
不佞惭称锁钥臣，尔也砥柱长如此。
万古岩岩北蔽胡，石乎石乎吾与尔。